A4-0027/98

Päätöslauselma komission tiedonannosta matkaviestinnän ja langattoman viestinnän uusista kehitysnäkymistä: Euroopan unionin haasteita ja valintoja ja komission tiedonannosta matkaviestinnän ja langattoman viestinnän (UMTS) tulevan kehittämisen strategiasta ja toimintaperiaatteista (KOM(97)0217 + KOM(97)0513 - C4-0271/97)

Euroopan parlamentti, joka

- ottaa huomioon komission tiedonannot (KOM(97)0217 + KOM(97)0513 - C4-0271/97),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan lausunnon (A4-0027/98),

A. ottaa huomioon, että matkaviestintäala kehittyy nopeasti niin Euroopassa kuin koko maailmassakin ja että matkaviestintä lisääntyy nopeasti tulevina vuosina,

B. katsoo, että GSM-standardi on mahdollistanut eurooppalaisten valmistajien ja operaattoreiden pääsyn matkapuhelinalan kansainväliseen kärkeen ja luonut Eurooppaan nopeasti laajan ja hyvälaatuisen kattavuuden,

C. katsoo, että multimediaviestinnän tulevien vuosien ennustettu kasvu edellyttää suurempaa siirtokapasiteettia ja tehoa, jotka edellyttävät uusia, ns. kolmannen sukupolven järjestelmiä, joita tutkitaan parhaillaan Kansainvälisessä teleliitossa (ITU) osana IMT-2000-järjestelmää koskevaa tutkimusta sekä yksityiskohtaisemmin ETSI:ssä sekä UMTS-foorumissa,

D. pitää ehdottoman tärkeänä, että näitä tekniikkoja sovelletaan sellaisen standardin mukaisesti, joka mahdollistaa kaikkien unionin alueella toimivien laitevalmistajien ja operaattorien järjestelmien välisen yhteensopivuuden - niin päätelaitteiden keskinäisen yhteensopivuuden kuin päätelaitteiden ja GSM-verkon yhteensopivuuden - sekä yhteentoimivuuden kaikkien käytettävissä olevien maa- ja satelliittiverkkojen kautta tarjottavien multimediapalvelujen kanssa,

E. ottaa huomioon UMTS-laitteiden ja -palveluiden maailmanlaajuisen luonteen ja sen, että UMTS:ään käytettävän tekniikan on oltava mahdollisimman tehokasta, mitä tulee sen laatuun, investointi- ja käyttöönottokustannuksiin sekä spektrin käyttöön, jotta voidaan varmistaa, että sitä käytetään unionissa ja että se on kilpailukykyinen ja houkutteleva unionin ulkopuolisilla markkinoilla,

F. ottaa huomioon, että asianomaiset alat katsovat, että julkisten viranomaisten on toteutettava pikaisesti toimenpiteitä mainitun kolmannen sukupolven ja erityisesti lupamenettelyn ja taajuuksien jakamisen kehittämisen edistämiseksi, koska kyseisten alojen mielestä on olennaisen tärkeää varmistaa hankkeen jatkuvuus ja siten rohkaista teollisuutta investoimaan varauksetta ja lisätä suuren yleisön luottamusta UMTS-järjestelmän etuihin,

G. katsoo, että näiden toimenpiteiden toteutuksen aikana ei ole aihetta muuttaa nykyisen UMTS:ää koskevan lupamenettelyn sääntöjä, jotka ovat riittävät ja sovellettavissa kaikilta osin; katsoo, että on täsmennettävä, millä ehdoilla tämä viitekehys pätee UMTS:ään; katsoo, että on kuitenkin välttämätöntä varmistaa avoin ja kansainvälisesti kilpailukykyinen standardointi erityisesti langattomien rajapintojen osalta, täydellisen Euroopan laajuisen yhteentoimivuuden takaamiseksi; tämä on tärkeä tehtävä, johon ETSI:n on tartuttava; ETSI:n tulisi olla kaikkien osapuolten välisen yhteistyön keskus, jolla on unionin toimielinten ja jäsenvaltioiden päättäväinen tuki;

1. Pitää komission tiedonantoa myönteisenä, koska matkaviestinnän ja langattoman viestinnän tuleva kehitys on kaikille kansalaisille tarkoitetun tietoyhteiskunnan peruskivi;

2. Uskoo, että eurooppalaisen teollisuuden kilpailukykyä maailmanmarkkinoilla voidaan edistää luomalla edellytykset dynaamisten kotimarkkinoiden muodostumiselle Euroopassa UMTS:n alkuvuosina;

3. Korostaa, että on ensiarvoisen tärkeää saavuttaa vakaa ja reilun kilpailun mahdollistava toimintaympäristö nykytilanteessa, jossa teollisuus on jo siirtynyt tutkimusvaiheesta uusien tuotteiden valmistuksen ensivaiheeseen; jäsenvaltioiden tehtävänä on saada aikaan eurooppalainen konsensus liittyen sääntely- ja lupa-asioihin, tyyppihyväksyntöihin ja yhdenmukaisiin kilpailusääntöihin; erityisiä sääntelytoimenpiteitä tarvitaan ainoastaan siinä tapauksessa, että jäsenmaiden kesken ei päästä tarpeeksi nopeasti sopimukseen UMTS:ää koskevista kysymyksistä;

4. Toteaa, että on vältettävä protektionististen ja defensiivisten strategioiden pääsemistä vallalle; komission pitää korostaa rooliaan kehityksen rohkaisijana ja tukijana; UMTS:ään liittyvä standardisointityö ja taajuuksien kattava ja aikainen vapauttaminen ovat avainasemassa ja näihin liittyvää operaattoreiden, valmistajien, lainsäätäjien ja taajuuksia säätelevien tahojen välistä yhteistyötä on rohkaistava; UMTS:n onnistumisen edellytyksenä on, että tarpeeksi moni maa sopii yhteisistä pelisäännöistä;

5. Katsoo, että tässä vaiheessa on välttämätöntä antaa selkeä merkki poliittisesta sitoutumisesta UMTS:n kehittämiseen, ja odottaa, että Euroopan teollisuus päätyy ETSI:n välityksellä yhtenäiseen standardiin, jotta taajuusspektri voitaisiin ottaa käyttöön ajoissa;

6. Pitää erittäin tärkeänä, että näitä viestintäjärjestelmiä kehitettäessä edistetään palveluiden ja järjestelmien (kiinteät, langattomat ja satelliittiyhteydet, tietotekniikka) yleistä yhdentymistä;

7. Katsoo, että vaikka UMTS tarjoaa runsaasti uusia vaihtoehtoja, joita ovat esimerkiksi etäostokset, etäpankki ja etätyö, on painotettava erityisesti mahdollisuuksia auttaa vanhuksia ja vammaisia;

8. Tähdentää, että ennakoitavissa olevat tarpeet on täsmennettävä pikaisesti, jotta voidaan laatia asianmukaiset standardointia ja taajuuksien jakamista koskevat suunnitelmat;

9. Katsoo, että koska ETSI on jo ilmoittanut, että UMTS:n on tarjottava laadukkaita, yksilöllisiä ja kaikkien saatavilla olevia palveluita, joissa kiinteitä ja matkaviestinpalveluita voidaan käyttää yhden päätelaitteen avulla, tällaisten tavoitteiden toteutumista on edistettävä suotuisten olosuhteiden luomisesta vastuussa olevien tahojen, teollisuuden, Euroopan yhteisön ja sen jäsenvaltioiden yhteisin ponnistuksin;

10. Kannattaa sitä näkemystä, että sääntelyä, standardointia, taajuuksien jakamista, tutkimusta ja kehitystä, kansainvälistä yhteistyötä ja yleispalvelujen tarjoamista pitäisi tarkastella eurooppalaisesta näkökulmasta;

11. Pitää tärkeänä, että toteutetaan tarvittavat toimenpiteet teknisesti yhteensopimattomien standardien välisen kilpailun välttämiseksi, koska tällainen päällekkäinen toiminta voisi merkitä yksipuolisten standardien syntymistä, minkä haittana olisi se, että operaattorit olisivat sidottuja tiettyyn valmistajaan useiden vuosien ajan; vaikka yhteentoimivuus voidaan kansainvälisellä tasolla perustaa erilaisiin alueellisiin langattomiin rajapintoihin, Euroopan tasolla olisi kuitenkin haitallista, jos järjestelmä ei perustuisi avoimeen ja yhtenäiseen rajapintaan, sillä muut vaihtoehdot vaikuttaisivat käyttäjien lisäksi myös koko UMTS-standardin kilpailukykyyn;

12. Tukee sen vuoksi ETSI:n ponnistuksia yhteisen ja kilpailukykyisen teollisen standardin määrittelemiseksi Euroopan UMTS:ille osana käynnissä olevaa maailmanlaajuista IMT-2000 standardointiprosessia ja katsoo, että teknisestä toteuttamiskelpoisuudesta huolimatta on vältettävä multimodaalisiin päätelaitteisiin perustuvaa ratkaisua, joissa yhteentoimivuus ja sijainninseuranta mahdollistetaan useilla langattomilla rajapinnoilla, koska tämän seurauksena voisi olla markkinoiden pirstoutuminen ja kustannusten nousu;

13. Katsoo, että järkevä ratkaisu UMTS:n taajuuksien jakamiseen liittyvään toimivaltaongelmaan näyttää olevan se, että sopivasta spektristä päätetään CEPT:ssä ja että toimeenpano tehdään soveltuvilla yhteisön säädöksillä pakolliseksi yhteisön alueella, koska muuten riskinä on se, ettei saatuja tuloksia kyetä toimeenpanemaan tai että lupien myöntämismenettelyssä syntyy huomattavia aikaeroja;

14. Korostaa, että on tärkeää taata taajuuksien tehokas jako ja käyttö, koska taajuuksia on niukasti; myöntää, että jäsenvaltiot voivat oikeutetusti kannattaa spektrin arvon määräytymistä markkinoilla, esimerkiksi huutokaupassa, mutta katsoo, että arvon määrittämisessä on asetettava ja arvioitava rahallisten tarjousten lisäksi myös muita, yleiseen etuun nojautuvia perusteita; korostaa, että lisenssejä ei tulisi myöntää automaattisesti eikä GSM/DCS-operaattoreita tulisi ennakolta sulkea pois;

15. Panee merkille tietyn levottomuuden niiden oikeudenmukaiseen kilpailuun liittyvien ongelmien takia, joita Euroopassa voi syntyä GSM-verkon parantamiseen ja laajentamiseen ja toisaalta UMTS-järjestelmiä koskeviin suunnitelmiin liittyen; nämä kysymykset on ratkaistava erityisillä sopimuksilla, jotka perustuvat Euroopan yhteisöjen perustamissopimuksessa määrättyihin kilpailusääntöihin;

16. Kehottaa puhemiestään välittämään tämän päätöslauselman neuvostolle, komissiolle ja ETSI:lle.